
A V I Z

asupra  propunerii legislative privind organizarea învăţământului teologic superior de cult islamic



În conformitate cu prevederile art.95 din Regulamentul Camerei Deputaţilor, republicat, cu  modificările  ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind organizarea învăţământului teologic superior de cult islamic, trimisă cu adresa nr. Pl- x 66 din  11 februarie 2009, înregistrată sub nr.31/161 din 12 februarie 2009. 

Senatul, în calitate de primă Cameră sesizată a respins propunerea legislativă în şedinţa din  9 februarie 2009.
Potrivit dispoziţiilor art.75 din Constituţia României, republicată, şi ale art.92 alin. (9) pct. 1 din Regulamentul Camerei Deputaţilor, republicat, cu modificările ulterioare, Camera Deputaţilor este  Cameră decizională. 

             
În temeiul prevederilor art. 61 din Regulamentul Camerei Deputaţilor, republicat, cu modificările ulterioare, Comisia a dezbătut propunerea legislativă menţionată mai sus, în şedinţa din  25  februarie 2009.



Membrii Comisiei au examinat iniţiativa legislativă supusă avizării, expunerea de motive, avizul favorabil al Consiliului Legislativ nr. 788 din 30 iunie 2008 şi punctul de vedere al Guvernului transmis cu adresa nr. 1958 din 21 august 2008. 

În urma dezbaterilor, cu unanimitate de voturi, s-a hotărât avizarea negativă a propunerii legislative, deoarece înfiinţarea unei specializări se aprobă prin hotărâre de Guvern, la propunerea senatului universitar, iar prin lege se face acreditarea unei instituţii de învăţământ superior.


În raport cu obiectul şi conţinutul său, iniţiativa legislativă  face parte din categoria legilor ordinare.

